Omkring 500 dansk-palæstinensere og sympatisører med den palæstinensiske sag er her til eftermiddag samlet foran USA's ambassade i København.

Under de mange flag med palæstinensiske farver er vreden vendt mod USA's præsident Donald Trump, hvis regering har valgt at anerkende Jerusalem som Israels hovedstad.

- Vi vil ikke acceptere, at vores elskede Jerusalem bliver taget fra os. Vi håber, at folk åbner øjnene op for den her sag, siger lærerstuderende Nansi El-Souki, hvis forældre er flygtet til Danmark fra Libanon.

Demonstrationen er arrangeret af en række palæstinensiske organisationer i Danmark, der har inviteret blandt andre den dansk-palæstinensiske samfundsdebattør Asmaa Abdol-Hamid og Enhedslistens Nikolaj Villumsen og til at gå på talerstolen.

- Trump, Netanyahu (Israels premierminister, red.) og andre formørkede kræfter forsøger at gøre spørgsmålet om Palæstina til et spørgsmål om religion. Men spørgsmålet om Palæstina er et spørgsmål om international lov, lyder det fra sidstnævnte.

Læs også : Stilhed før fredagsbønnen i Jerusalem

Sammenstød efter Trumps udmelding

Donald Trump valgte sent i aftes at anerkende Israels indlemmelse af Øst-Jerusalem i Israel, erklære den hellige by for landets hovedstad og bebude flytning af USA's ambassade fra Tel Aviv til Jerusalem.

- Det er på tide, at vi anerkender Jerusalem som Israels hovedstad, sagde Trump på et pressemøde.

Samtidig sagde han, at USA er klar til at støtte en tostatsløsning, hvis både Israel og Palæstina ønsker det.

Anerkendelsen af Jerusalem som Israels hovedstad faldet muslimer og palæstinensere verden over for brystet. På Vestbredden har der i nat været konfrontationer mellem demonstranter og israelske soldater.

Ifølge Reuters er en person dræbt og 31 mennesker såret af skud og gummikugler fra israelske soldater.

Den igangværende demonstration i København er en fredelig protest, fastslår flere af deltagerne over for DR Nyheder. En af dem er Esra Aric, der til daglig er jurastuderende.

- Vi er her i dag, fordi vi føler os uretfærdigt behandlet. Når USA anerkender Jerusalem som Israels hovedstad, er det ikke ens betydende med, at den er det. Vi er vrede og kede af det. Og vi kan ikke gøre andet end at vise det, siger hun.